REGOLAMENT TAL-KUNSILL (KE) Nru 480/2008
tas-26 ta' Mejju 2008
dwar il-konklużjoni tal-Ftehim fil-forma ta’ Skambju ta’ Ittri dwar l-emendi għall-Protokoll li jiffissa, għall-perjodu mit-18 ta’ Jannar 2005 sas-17 ta’ Jannar 2011, l-opportunitajiet ta’ sajd u l-kontribuzzjoni finanzjarja previsti mill-Ftehim bejn il-Komunità Ekonomika Ewropea u r-Repubblika tas-Seychelles dwar is-sajd ‘il barra mill-kosta tas-Seychelles
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 37 flimkien ma’ l-Artikolu 300(2) u ma’ l-ewwel subparagrafu ta’ l-Artikolu 300(3),
Wara li kkunsidra l-proposta tal-Kummissjoni,
Wara li kkunsidra l-opinjoni tal-Parlament Ewropew (1),
Billi:
(1)
Il-Protokoll li jistabbilixxi l-opportunitajiet tas-sajd u l-kontribuzzjoni finanzjarja stipulati fil-Ftehim bejn il-Komunità Ekonomika Ewropea u r-Repubblika tas-Seychelles dwar is-sajd ‘il barra mill-kosta tas-Seychelles, għall-perjodu mit-18 ta’ Jannar 2005 sas-17 ta’ Jannar 2011, ġie adottat permezz tar-Regolament tal-Kunsill (KE) Nru 115/2006 fit-23 ta’ Jannar 2006 (2).
(2)
Konformement ma’ l-Artikolu 9 tal-Ftehim, il-Komunità Ewropea u s-Seychelles iltaqgħu f’Kumitat Konġunt.
(3)
Sussegwentement għal dan il-Kumitat Konġunt, saru xi emendi lill-Protokoll li jistabbilixxi, għall-perjodu mit-18 ta’ Jannar sas-17 ta’ Jannar 2011, l-opportunitajiet tas-sajd u l-kontribuzzjoni finanzjarja previsti mill-Ftehim ta’ sħubija fis-settur tas-sajd, inizjalat fit-23 ta’ Settembru 2004 u adottat permezz tar-Regolament (KE) Nru 115/2006.
(4)
Huwa fl-interess tal-Komunità li l-emendi għall-Protokoll jiġu approvati,
ADOTTAT DAN IR-REGOLAMENT:
Artikolu 1
Il-Ftehim fil-forma ta’ Skambju ta’ Ittri dwar l-emendi għall-Protokoll li jiffissa, għall-perjodu mit-18 ta’ Jannar 2005 sas-17 ta’ Jannar 2011, l-opportunitajiet ta’ sajd u l-kontribuzzjoni finanzjarja previsti mill-Ftehim bejn il-Komunità Ekonomika Ewropea u r-Repubblika tas-Seychelles dwar is-sajd ‘il barra mill-kosta tas-Seychelles huwa b’dan approvat f’isem il-Komunità.
It-test tal-Ftehim fil-forma ta’ Skambju ta’ Ittri huwa anness ma’ dan ir-Regolament (3).
Artikolu 2
L-opportunitajiet tas-sajd stipulati mill-Protokoll u deċiżi fir-Regolament tal-Kunsill Nru 115/2006 tat-23 ta’ Jannar 2006 ma jinbidlux u huma kkonfermati skond l-allokazzjonijiet segwenti:
Kategoriji tas-sajd
Stat Membru
L-opportunitajiet ta’ sajd
Bastimenti għas-sajd tat-tonn bit-tartarun
Franza
17-il bastiment
Spanja
22 bastiment
l-Italja
bastiment wieħed
Bastimenti bil-konzijiet tal-wiċċ
Spanja
2 bastimenti
Franza
5 bastimenti
Il-Portugall
5 bastimenti
Jekk l-applikazzjonijiet għal-liċenzji ta’ dawn l-Istati Membri ma jkoprux id-drittijiet tas-sajd stipulati mill-Protokoll, il-Kummissjoni tista’ tikkunsidra l-applikazzjonijiet għal-liċenzji ta’ kwalunkwe Stat Membru ieħor.
Artikolu 3
L-Istati Membri li bastimenti tagħhom jistadu fil-qafas ta’ dan il-Ftehim għandhom jinnotifikaw lill-Kummissjoni bil-kwantitajiet ta’ kull stokk maqbud fiż-żona tas-sajd tas-Seychelles skond ir-regoli dettaljati stabbiliti fir-Regolament tal-Kummissjoni (KE) Nru 500/2001 ta’ l-14 ta’ Marzu 2001 li jistabbilixxi regoli dettaljati għall-applikazzjoni tar-Regolament tal-Kunsill (KEE) Nru 2847/93 dwar is-sorveljanza tal-qbid meħud mill-bastimenti tas-sajd tal-Komunità f’ibħra ta’ pajjiżi terzi u fl-ibħra miftuħa (4).
Artikolu 4
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 26 ta’ Mejju 2008.